Κατά τη διάρκεια του εικοστού αιώνα ο διάλογος της λογοτεχνίας με τη νεαρή τέχνη του κινηματογράφου είναι διαρκής, πολυεπίπεδος, και ιδιαιτέρως γόνιμος αφηγηματικά, αλλά και ερμηνευτικά. Καθώς ο κινηματογράφος στις αρχές του 20ού αιώνα αναπτύσσεται και καθιερώνεται ως καινούργια μορφή αφηγηματικής τέχνης, αντλεί πολλαπλά από τη λογοτεχνία. Παράλληλα, ο κινηματογράφος, με την παρουσία του, εκπαιδεύει συγγραφείς και αναγνώστες σε μια εικονοκεντρική αφηγηματική διάρθρωση, η οποία, στον κόσμο των ραγδαίων αλλαγών του εικοστού αιώνα, δεν μπορεί να αφήσει ανεπηρέαστη τη λογοτεχνία. Η λογοτεχνία μεταμορφώνεται στη διάρκεια του εικοστού αιώνα, αξιοποιώντας μεταξύ άλλων και το παράδειγμα της κινηματογραφικής αφήγησης, ενώ παράλληλα, ήδη από τα πρώτα χρόνια της εμφάνισής του, ο κινηματογράφος συχνά οικειοποιείται το μυθοπλαστικό υλικό και τις αφηγηματικές δομές των μυθιστορημάτων.

Ο στόχος του μαθήματος είναι η κατανόηση των ποικίλων αλληλεπιδράσεων ανάμεσα στη λογοτεχνία και τον κινηματογράφο στη διάρκεια του εικοστού αιώνα, καθώς και η εξοικείωση με τις διάφορες μορφές *διαμεσικότητας* / *διακαλλιτεχνικότητας* (μεταφορά, *διακαλλιτεχνική* *αναφορά*, μεικτή διακαλλιτεχνική μορφή). Θα ξεκινήσουμε με τον ορισμό της *διαμεσικότητας* / *διακαλλιτεχνικότητας* ως διακαλλιτεχνικής μορφής της *διακειμενικότητας*, και θα δούμε κάποια παραδείγματα *διακαλλιτεχνικότητας*, ώστε να συζητήσουμε για τη συλλειτουργία των διαφορετικών καλλιτεχνικών κωδίκων.

Στη συνέχεια θα επικεντρωθούμε στην πρόσληψη του κινηματογράφου από τη λογοτεχνία και θα συζητήσουμε πώς συντελείται η οικειοποίηση των κινηματογραφικών στοιχείων από τα λογοτεχνικά κείμενα, πώς μπορούμε να εντοπίσουμε, να τεκμηριώσουμε και να αναλύσουμε τα κινηματογραφικά στοιχεία εντός του λογοτεχνικού κειμένου, και, κυρίως, πώς η προσέγγιση των κινηματογραφικών στοιχείων (: *κινηματογραφικών αναφορών*) φωτίζει ερμηνευτικά τα λογοτεχνικά κείμενα, συμβάλλοντας επιπλέον στην ανάδειξη των κυρίαρχων ιδεολογικών και αισθητικών στοιχείων της κάθε εποχής. Επομένως, η νουβέλα *Το φύλλο* (1961) του Βασίλη Βασιλικού θα μας απασχολήσει ως παράδειγμα της ανάδειξης πειραματικών μορφών στη μεταπολεμική πεζογραφία της δεκαετίας του 1960, στο πλαίσιο του «οργισμένου» πεζογραφικού λόγου πλάι στα κινηματογραφικά Νέα Κύματα που ανθούν διεθνώς από τα τέλη της δεκαετίας του 1950 διεθνώς. Η *Ουράνια μηχανική* (1999) θα λειτουργήσει ως παράδειγμα αυτοαναφορικής οικειοποίησης του κινηματογράφου από τη λογοτεχνία, στο πλαίσιο της μεταμοντερνιστικής ψηλάφησης των ορίων του λογοτεχνικού λόγου.

Τέλος θα μελετήσουμε την πρόσληψη της λογοτεχνίας από τον κινηματογράφο και το αντίστροφο. Θα συζητήσουμε για τις ταινίες *Η τιμή της αγάπης* (1984) της Τώνιας Μαρκετάκη, ως μεταφορά της προβληματικής του Θεοτόκη γύρω από το γυναικείο ζήτημα στο μυθιστόρημά του *Η τιμή και το χρήμα* (1914), στα συμφραζόμενα της δεκαετίας του 1980, από μια γυναίκα δημιουργό και θα εξετάσουμε δύο μεταφορές της νουβέλας του Αλέξανδρου Παπαδιαμάντη *Φόνισσα* (1903), από τον Κώστα Φέρρη το 1973 και από την Εύα Νάθενα το 2023. Θα έχουμε έτσι την ευκαιρία να δούμε πώς η ιδεολογία και η αισθητική της εποχής εμπλέκονται στη διαδικασία της μεταφοράς ενός λογοτεχνικού έργου και εγγράφονται στην ταινία μαζί με τα στοιχεία του λογοτεχνικού έργου από τον οποίο αφορμάται το φιλμικό κείμενο.

Η αξιολόγησή σας θα βασιστεί στην ενεργή σας παρουσία, καθώς και σε μία εργασία, η οποία θα πρέπει να παρουσιαστεί στα τελευταία μαθήματα. Οι παρουσιάσεις θα γίνουν σε δύο συναντήσεις, οι οποίες προγραμματίζονται, εκτός απροόπτου για: (α) την ημέρα του τελευταίου μαθήματος και (β) μία εβδομάδα μετά. Υπάρχει, βεβαίως, η δυνατότητα να παραδώσετε την τελική μορφή της εργασίας σας τον Σεπτέμβριο· ωστόσο η πρώτη μορφή θα πρέπει να παρουσιαστεί στο πλαίσιο των μαθημάτων, ώστε να αξιοποιήσετε α) την εμπειρία της προφορικής παρουσίασης, που είναι ιδιαίτερα σημαντική β) τις παρατηρήσεις που θα προκύψουν από τη συζήτηση γ) τις παρατηρήσεις που θα σας κάνω κατ’ ιδίαν για τυχόν διευκρινίσεις, διορθώσεις κ.λπ. Κατά την παρουσίαση των εργασιών θα πρέπει να παραδώσετε γραπτώς τη βιβλιογραφία με την οποία έχετε επιλέξει να εργαστείτε, προκειμένου να τη λάβω υπ’ όψιν μου κατά τη διόρθωση. Ο βαθμός σας διαμορφώνεται ως εξής: 20% συμμετοχή στη συζήτηση των σεμιναρίων 20% προφορική παρουσίαση και 60% γραπτή εργασία (στην τελική της μορφή).

**Το σεμινάριο θα διενεργείται κάθε Δευτέρα, 18.00-21.00,**